Americký Kongres v piatok schválil rozsiahly balíček pre investície do infraštruktúry vo výške 1,2 bilióna dolárov. Podľa tlačovej agentúry AFP ide o historický krok a veľké víťazstvo pre prezidenta Joea Bidena.
Ním navrhovaná podpora pre dopravu a širokopásmový internet prešla v Snemovni reprezentantov - dolnej komore Kongresu - s pohodlnou väčšinou hlasov po tom, ako sa viac než desiatka republikánov pridala k demokratom a návrh zákona odsúhlasila.
Balíček je jedným z pilierov Bidenovej ekonomickej vízie vo výške troch biliónov dolárov. AFP pripomína, že umiernení kongresmani predtým zablokovali prezidentov návrh týkajúci sa sociálneho zabezpečenia.
Návrh zákona, ktorý už predtým schválil Senát - horná komora Kongresu -, prešiel hlasovaním v pomere 228:206.
Hovorkyňa Bieleho domu Jen Psakiová vysvetlila, že balíček sa týka investícií do zabezpečenia pitnej vody, širokopásmového pripojenia na internet, elektrických automobilov a verejnej dopravy vrátane modernizácie mostov či plavebných ciest.
Schválenú legislatívu teraz čaká Bidenov podpis, čím sa stane zákonom. Stanica BBC dopĺňa, že ide o opatrenie, ktoré sa prijíma "raz za generáciu" a jeho implementácia je rozvrhnutá do nasledovných ôsmich rokov. Opatrenie predstavuje najväčšiu federálnu investíciu v Spojených štátoch za niekoľko desaťročí.
"Dnes sme ako národ spravili obrovský krok vpred. Na toto opatrenie sa budú pozerať ďalšie generácie s vedomím, že USA vyhrali ekonomickú súťaž pre 21. storočie," vyhlásil Biden.